ג'ורג' ראסל (נהג מרוצים)

ג'ורג' ויליאם ראסל (באנגלית: George William Russell, נולד ב-15 בפברואר 1998) הוא נהג מרוצים בריטי המתחרה עבור קבוצת מרצדס באליפות הפורמולה 1. בשנת 2017 זכה באליפות ה-GP3 ובשנת 2018 באליפות הפורמולה 2. ראסל החל להתחרות בקארטינג בשנת 2006. בשנת 2009 זכה באליפות בריטניה. בשנת 2011 עבר להתחרות בקטגוריית ה-KF3 וזכה באליפות אירופה, תואר עליו הגן בשנה לאחר מכן. בשנת 2013, שנתו האחרונה בענף התחרה בקטגוריית ה-KF1 וסיים במקום ה-19 באליפות העולם. בשנת 2014 עבר להתחרות במכוניות חד-מושביות, כשהצטרף לאליפות הפורמולה רנו 2.0 האלפית. אף על פי שהחמיץ סיבוב אחד בשל מחלה סיים את העונה במקום הרביעי. במקביל לקח חלק בשני אירועים במסגרת האירוקאפ פורמולה רנו 2.0 ואף רשם ניצחון במרוץ סיום העונה. באותה השנה התחרה גם באליפות הפורמולה 4 הבריטית. לאורך כל העונה ניהל קרב צמוד על התואר מול ארג'ון מהיני, חברו לקבוצת Lanan Racing. ניצחון במרוץ האחרון של העונה העניק לו את תואר האליפות בפער של 3 נקודות בלבד ממהיני, שסיים את המרוץ חמישי. הישגיו אלה הפכו אותו בדצמבר לזוכה הצעיר ביותר בפרס היוקרתי "McLaren Autosport BRDC Award" המוענק על ידי קבוצת מקלארן, המגזין אוטוספורט ומועדון נהגי המרוץ הבריטיים (BRDC). הזכייה בפרס כללה סכום כספי של 100,000 ליש"ט ונסיעת מבחן במכונית הפורמולה 1 של קבוצת מקלארן. חודשיים לאחר מכן נבחר, כאחד מתוך שנים עשר נהגים, לתוכנית לפיתוח נהגים צעירים של ה-BRDC. בשנת 2015 התקדם לפורמולה 3 והשתתף באליפות אירופה כנהגה של קבוצת קרלין (Carlin). במרוץ השני של סיבוב הפתיחה השיג את ניצחונו הראשונה באליפות. בסיום העונה דורג שישי בדירוג הכללי ובמקום השני הקרב הנהגים חדשים, אחרי שארל לקלר. במהלך חודש ספטמבר השתתף באירוע המאסטרס של הפורמולה 3, שהתקיים בזנדוורט אותו סיים במקום השני אחרי אנטוניו ג'יובינאצי. בעונת 2016 עבר להתחרות עבור קבוצת Hitech GP ובסיומה דורג במקום השלישי. בינואר 2017 הצטרף לקבוצת ART Grand Prix באליפות ה-GP3. במהלך העונה השיג ארבעה ניצחונות, זינק שלוש פעמים מהפול פוזישן והגיע לפודיום חמש פעמים נוספות. את הזכייה בתואר השיג במהלך המרוץ שנערך בחרס, כשנותרו עוד שני מרוצים עד לסיום העונה. לאחר הזכייה בתואר נשאר בקבוצת ART אך עבר להתחרות באליפות הפורמולה 2. במקביל מונה לנהג המשלים בקבוצת מרצדס יחד עם פסקל ורליין. במרוץ פתיחת העונה סיים במקום החמישי. בסיבוב השני, שנערך בבאקו, היה קרוב לניצחון, אך יציאה של מכונית ביטחון בשלב מאוחר של המרוץ מנעה ממנו לסיים ראשון. במרוץ הספרינט, שנערך למחרת, זינק מהמקום ה-12, קבע את זמן הההקפה המהירה והשיג את ניצחון הבכורה. הסיבוב השישי של האליפות התקיים ברד בול רינג, אוסטריה. ראסל זיזנק מהפול פוזישן וניצח את המרוץ הראשון. במרוץ השני סיים במקום השני ועלה, לראשונה, לראש טבלת האליפות כשהוא פותח פער של 10 נקודות מלנדו נוריס. עד לסיום העונה ניצח שלושה מרוצים נוספים. הניצחון במרוץ הפתיחה של אבו דאבי הבטיח את הזכייה באליפות. במקביל להצטרפות ל-GP3 הצטרף ראסל לתוכנית לפיתוח נהגים של קבוצת מרצדס. הוא השתתף בצמד ימי המבחן שהתקיימו לאחר גרנד פרי אוסטריה באוגוסט 2017. בנובמבר, אותה שנה, לקח חלק במקצה האימון הראשון לפני גרנד פרי ברזיל, כשהוא נוהג ברכבה של קבוצת פורס אינדיה. במהלך עונת 2018 היה אחד מנהגי המבחן שבחנו את צמיגי פירלי עבור פורס אינדיה. במהלך המבחנים השלים 123 הקפות. במהלך חודש אוקטובר הכריזה קבוצת ויליאמס על החתמתו של ראסל כנהג של הקבוצה בעונת 2019. את עונת הבכורה סיים ללא נקודות. בגרנד פרי גרמניה היה קרוב לניקוד, אך לבסוף סיים במקום ה-11. גם בעונתו השנייה באליפות לא צבר נקודות. במהלך העונה נפוצו שמועות שיאבד את מקומו בקבוצה לטובת סרחיו פרס שעזב את קבוצת רייסינג פוינט ונותר ללא קבוצה. בחודש אוקטובר הודיעה הקבוצה על החתמתו לחוזה לעונת 2021. לקראת גרנד פרי סאח'יר אובחן לואיס המילטון כחיובי לקורונה ונאלץ להחמיץ את המרוץ. ראסל נקרא להחליפו בקבוצת מרצדס. הוא דורג שני במקצה הדירוג והוביל את המרוץ בחלקו הראשון. טעות בהחלפת הצמיגים של הקבוצה בעת עצירה עלתה לו בזמן רב. את המרוץ סיים במקום התשיעי, תוך שהוא קובע את זמן ההקפה המהירה. בעונת 2021 צבר נקודות ראשונות עבור קבוצת ויליאמס. בגרנד פרי הונגריה סיים במקום השמיני. בגרנד פרי בלגיה, המרוץ הבא בעונה, הגיע שני במקצה הדירוג. בשל תנאי מזג האוויר המרוץ הופסק לאחר שתי הקפות מאחורי מכונית הבטיחות. ראסל זכה בפודיום, אך קיבל רק מחצית מהנקודות. שבוע וחצי לאחר מכן חתם על חוזה בקבוצת מרצדס במקומו של ולטרי בוטאס שעבר אל קבוצת אלפא רומאו. המכונית של מרצדס בעונת 2022 התגלתה כפחות תחרותית בהשוואה לקבוצות רד בול ופרארי. למרות זאת ראסל רשם עונה אישית טובה - הוא הגיע שמונה פעמים לפודיום וסיים את העונה במקום הרביעי, כשהוא מקדים את קרלוס סאינס ואת לואיס המילטון, חברו לקבוצה. בגרנד פרי הונגריה קבע את הזמן המהיר ביותר בדירוג וזכה לראשונה בפול פוזישן. בגרנד פרי ברזיל רשם ניצחון בכורה בקריירה, שהיה ניצחון כפול: גם במרוץ הספרינט וגם בגרנד פרי עצמו. בגרנד פרי בריטניה היה ראסל מעורב בתאונה בהקפה הראשונה, בה נפגע קשה רכבו של גואניו ז'ו. המכונית של הנהג הסיני התהפכה ונתקעה מעבר למעקה הבטיחות. ראסל מיהר לצאת ממכוניתו ורץ לוודא את שלומו של ז'ו. בהמשך המרוץ הוא רצה לשוב ולהתחרות, אך נאלץ לפרוש לאחר שהמכונית הגיעה לאזור הטיפולים בעזרת המארשלים ולא בנהיגה עצמאית. תוצאה בכתב מודגש מסמלת זינוק מפול פוזישן תוצאה בכתב מוטה מסמלת את זמן ההקפה המהירה תוצאה בכתב מוקטן מציינת את המקום אליו הגיע הנהג במרוץ הספרינט בשל תנאי מזג האוויר המרוץ הופסק לאחר 2 הקפות. הוענקו רק מחצית מהנקודות העונה טרם הסתיימה מדיה וקבצים בנושא ג'ורג' ראסל בוויקישיתוף אתר האינטרנט הרשמי של ג'ורג' ראסל (באנגלית) ג'ורג' ראסל, ברשת החברתית אקס (טוויטר) ג'ורג' ראסל, ברשת החברתית אינסטגרם ג'ורג' ראסל, ערוץ באתר Twitch.tv ג'ורג' ראסל, באתר DriverDB לנהגי מרוצים CIK-FIA European KF3 Championship 2012 standings Guest driver George Russell delivers Tech 1’s first Eurocup win of 2014, PaddockScout, 19 October 2014 George Russell wins BRDC F4 title decider to steal crown, PaddockScout, 26 October 2014 George Russell wins 2014 McLaren AUTOSPORT BRDC Award, Autosport, 7 December 2014 BRDC ANNOUNCES 2015 SUPERSTARS McLaren AUTOSPORT BRDC Award winner Russell seals European F3 deal, Autosport, 9 January 2015 כל סיבוב באליפות מורכב משלושה מרוצים George Russell claims victory on second Formula 3 start, PaddockScout, 11 April 2015 Giovinazzi seals Masters of F3 title with dominant victory, PaddockScout, 20 September 2015 George Russell to race with ART Grand Prix in 2017, gp2series.com, 17 January 2017 Mercedes junior George Russell takes GP3 title, ESPN, 8 October 2017 George Russell graduates to F2 with ART GP, Britishf3.com, 18 January 2018 Wehrlein, Russell to share Mercedes F1 reserve driver role in 2018, Autosport, 22 February 2018 Russell finishes 5th in Bahrain FIA Formula 2 Feature Race, 7 April 2018 בפורמולה 2 כל סיבוב מורכב משני מרוצים המתקיימים יום אחרי יום: מרוץ רגיל ומרוץ ספרינט Baku F2: Russell fights back to win sprint race, Motorsport.com, 29 April 2018 George Russell wins F2 title after dramatic Alexander Albon crash, Sky Sport, 24 November 2018 British racing driver George Russell added to Mercedes' junior programme,ESPN, 19 January 2018 Verstappen edges Sainz on first Barcelona test day, Motorsport.com, 15 May 2018 George Russell joins Williams for Formula 1 2019, Sky Sport, 12 October 2018 Williams confirms 2021 lineup with Russell staying, ESPN, 30 October 2020 Russell replaces Hamilton at Mercedes for Sakhir GP, Motorsport.com, 2 December 2020 George Russell surprised by tears over first F1 points for Williams, Motorsport.com, 2 August 2021 Belgian Grand Prix: George Russell takes second as Max Verstappen on pole, BBC, 28 August 2021 Belgian GP: Verstappen declared winner after two laps behind SC, Motorsport.com, 29 August 2021 George Russell to drive for Mercedes F1 team in 2022, Autosport, 7 September 2021 F1 qualifying results: George Russell on Hungarian GP pole, Motorsport.com, 30 July 2022 British GP stopped after Zhou flips upside down in huge crash and separate track invasion, BBC, 2 July 2022 ‘I wanted to see if I could help’ – Russell on his brave post-Zhou crash reaction, and why he was frustrated not to take the restar, Formula1.com, 4 July 2022